作者：陈著
词牌/韵律：宝鼎现

paragraphs: 望京门外，怕见催发，东风行马。
清到底、冰壶满了，欲借留来无计也。
祖劝酒、看依依情恋，都在眉尖眼下。
任万户、诗旗曲帐，有笔应难描写。
是则龟组随瓜卸。
好规模、分付来者。
才泛绿、依红小暇，移讲芹宫时促驾。
又指点、秀宁城来脉，疏瀹春流似画。
更巧为、溪山著句，留作千年佳话。
最念一邑酸寒，风雨暗、真几成假。
向纛牙交处，还得儒珍旧价。
便父母、又如何做，但结心香社。
愿阔步、直上云霄，犹□回头奉化。